Tietoa WWF Koulussa – nettisivustosta vanhemmille

Mikä on ympäristöryhmä?

Ympäristöryhmä koostuu oppilaista, jotka ovat kiinnostuneita vapaaehtoisesti viemään koulun arkea kestävämpään suuntaan. Ympäristöryhmät pitävät koulussa ympäristöteemoja esillä ja innostavat koko kouluyhteisöä muuttamaan tapojaan. Ympäristöryhmä voi toimia koulun kerhona tai ohjaavan opettajan muulla tavalla järjestäminä aikoina.

Mikä on WWF Koulussa – nettisivusto?

WWF Koulussa on nettisivusto koulujen ympäristöryhmien työn tueksi, jotta ryhmien toiminta olisi motivoivaa, vaikuttavaa ja yhteisöllistä. Sivustolla ryhmät voivat kertoa tekemisistään, hakea toimintaideoita ja olla yhteydessä ryhmiin kouluissa muualla Suomessa ja maailmalla.

Sivustoa ylläpitää WWF Suomi. WWF on maailmanlaajuinen ympäristöjärjestö, jonka tavoitteena on edistää kestävää elämäntapaa ja luoda tulevaisuus, jossa ihmiset elävät sopusoinnussa ympäristönsä kanssa. Kouluissa opiskelee ja työskentelee päivittäin yli miljoona suomalaista, joten niissä tehdyillä ympäristöteoilla on suuri merkitys.

Miksi toimimme sosiaalisessa mediassa?

Ympäristöryhmiä toimii kouluissa eri puolilla Suomea. WWF Koulussa – sivuston tarkoituksena on saattaa nämä ryhmät yhteen jakamaan ideoita ja kokemuksia sekä oppimaan toisiltaan. Sivusto tarjoaa sekä materiaaleja toimintaan että ryhmille mahdollisuuden tuoda esille omaa toimintaansa nuorille ominaisella ja innostavalla tavalla. Ryhmät voivat kertoa tekemisistään esimerkiksi Instagram-kuvilla ja – videoilla tai sivuston YouTube-kanavalla. WWF koulussa -sivuston etusivulle nousevat automaattisesti kaikki sosiaalisen median julkaisut, joissa on tunnuksena #wwfkoulussa tai #pandahaaste.

Koska kuvien ottaminen on oppilaille luonteva tapa kertoa tekemisestään, sivusto antaa ison roolin kuvamateriaalille. Ympäristöryhmän ohjaava opettaja vastaa ryhmän toiminnasta sosiaalisessa mediassa, mutta lapset ja nuoret voivat julkaista kuvia myös itse omilla sosiaalisen median tileillään.

WWF:n oikeus käyttää kuvia

WWF:llä on oikeus käyttää #wwfkoulussa tai #pandahaaste -tunnuksella julkaistuja kuvia ja videoita omassa viestinnässään sekä liittää ne kansainväliseen kuva-arkistoonsa. Materiaaleja ei luovuteta kolmansien osapuolten käyttöön eikä niitä käytetä kaupallisissa yhteyksissä ilman erillistä sopimusta. Kuvaajatietona käytetään koulun nimeä.

Kuvauslupa

Olen tietoinen ja hyväksyn, että lapseni näkyy koulun ympäristöryhmän toiminnasta kouluaikana otetuissa kuvissa, joita WWF voi käyttää myös omalla nettisivustollaan ja liittää ne kansainväliseen kuva-arkistoonsa.

Oppilas, jota lupa koskee: Nimi ja luokka

Paikka ja päivämäärä

Huoltajan allekirjoitus ja nimenselvennys

Lisätietoja WWF Koulussa – sivuston toiminnasta ja kuvien käytöstä antaa WWF:n ympäristökasvattaja Hanna Seimola, [hanna.seimola@wwf.fi](mailto:hanna.seimola@wwf.fi)

WWF Koulussa - sivusto löytyy osoitteesta: [wwf.fi/koulussa](http://www.wwf.fi/koulussa)